Man in hof ná Germiston-kleuter se doodChevonne Rusch (2). (Foto: Facebook) ŉ Man het Maandag in verband met die beweerde moord op ŉ tweejarige dogtertjie in die Germiston-landdroshof aan die Oos-Rand verskyn. Volgens die polisie was die verdagte bekend aan die dogtertjie, wat op sosiale media as Chevonne Rusch (2) geïdentifiseer is. Lt.kol. Mavela Masondo, polisiewoordvoerder, sê Chevonne is Woensdag by ŉ kliniek in Primrose, Ekurhuleni, dood verklaar nadat die verdagte haar glo na die kliniek gebring het. Die polisie is ook daarheen ontbied. “Die kind het kneusplekke aan haar lyf gehad en ŉ verdere ondersoek het tot die inhegtenisneming van die man gelei.” Chevonne Rusch (2). (Foto: Facebook) Die verdagte is glo in Bedfordview in Johannesburg aangekeer. Hy bly in aanhouding tot hy op 25 Mei weer in die hof verskyn. Dit is egter nog onduidelik wat presies tot die kind se dood gelei het. ŉ Vertroulike bron het aan Maroela Media gesê dat talle bewerings tans gemaak word. “Ons soek ook antwoorde. Al wat ek kan sê, is dat sy wreed vermoor is.” ŉ Facebook-blad, Voice for Chevonne Rusch, is intussen op die been gebring. “Ek bid dat die verantwoordelike mens of mense sal boet vir wat hulle gedoen het. Rus in vrede, Chevonne, jy was vreeslik geliefd deur die Rusch-familie,” het Chantel Oberholzer, wat na Chevonne as haar kleinniggie verwys, op haar Facebook-profiel geskryf.